**Test for allergi ved en priktest**

**Forberedelse inden testen:**

Du må ikke tage antihistaminer (allergi- eller kløestillende piller) i 4 dage før testen.

Du må ikke have anvendt steroid (binyrebarkhormon) creme på underarmen de sidste 2 uger.

Du må ikke have taget steroidtabletter (Prednisolon >10mg/dag) inden for de sidste 4 uger.

**Sådan foregår det.**

Du får en tapestrimmel med tal på din underarm. Udfor numrene sættes 12 små dråber væske med en opløsning af allergifremkaldende stoffer. Derefter prikkes med en lille metalspids (lancet) gennem dråberne, så noget af stoffet kommer ind i det øverste lag af huden. Man vil kunne mærke prikket, men de fleste synes ikke, det gør ondt.

Efter prikkene skal du sidde og vente i 20 min. inden aflæsning. Hvis du reagerer, vil der komme små knopper, som klør ligesom myggestik, men det fortager sig normalt i løbet af en times tid. Knopperne skal være større end 3 mm, før vi kalder det for en positiv reaktion. Vi markerer størrelsen af den allergiske reaktion med en pen. Undersøgelsen varer ca. ½ time.

Resultatet af testen får du med det samme. Har du positive reaktioner på nogle af prøverne, vil du sædvanligvis få en samtale med lægen som opfølgning, evt. pr. telefon. Hvis du har kraftige reaktioner, må du gerne tage antihistamin efterfølgende. Hvis der ingen reaktion er, aftaler vi videre plan, alt efter hvilke symptomer du har.

**Hvad er en priktest.**

En priktest bliver udført for at undersøge, om stoffer som fx pollen eller husdyr er årsag til din allergi.

Vi tester for:

Birk (Vortebirk/Betula verrucosa)

Græs (Eng-rottehale / Phleum pratense)

Hund (Canis familaris / domesticus)

Kat (Felix domesticus)

Husstøvmide (Dermatophagoides pteronyssinus)

Skimmelsvampe (Alternaria alternaria)

Skimmelsvampe (Cladosporium herbarum)

Gråbynke (Artemisia vulgaris)

Husstøvmide (Dermatophagoides farinae)